Muntazer al-Zaidi
Muntazer al-Zaidi (in lenghe arabe: منتظر الزيدي, Muntaẓar al-Zayidī), nassût tal 1979, è al è un gjornalist irachen, di religjon mussulmane sciite che al lavore dal 2005 pe television arabe Al-Baghdadiya TV cun sente al Cairo, daspò di jessisi laureât in Siencis de comunicazion lì de Universitât di Baghdad. Al è rivât tai onôrs de cronache par plui fats leâts ae ocupazion merecane dal Iraq.
Tabele dai contignûts
Rapiment[cambie | modifiche il codiç]
Al-Zaidi al fo secuestrât inte citât di Baghdad, intant che al ere di vore, ai 16 di novembar dal 2007. Al fo liberât daspò trê dîs, ai 19 di novembar dal 2007, uficialmentri cence paiament di riscat. [1] [2] Il capu redatôr de television Al-Baghdadiya TV, in chê volte, al à vût declarât che al ere "un fat di bandîts, pal fat che ducj i servizis di Muntazer a son cuilibrâts e obietîfs". [3] Cundiplui, il gjornalist al è stât arestât dôs voltis dai soldâts merecans.
Il trai des scarpis[cambie | modifiche il codiç]
Il fat che lu à fat cognossi al mont, dutcâs, al è il vê tirât dutis dôs lis sôs scarpis al Pressident dai Stâts Unîts di Americhe, George W. Bush, lì di une conference stampe tignude insiemit cul prin ministri irachen Nuri al-Maliki, metude dongje a Baghdad domenie ai 14 di dicembar dal 2008, pôc timp prime dal cessâ de incjarie di Bush.
Tirant lis scarpis viars di Bush, in segn di dispresit, devant des telecameris Muntazer al-Zaidi al à vosât: «Cjan, cheste a è une bussade di adiu par te de bande dai vuarfins, des veduis e di ducj chei che a son stâts copâts intal Iraq».
Significât[cambie | modifiche il codiç]
Chest motu al è inmò plui pesant, se si ten cont dal fat che imponi a di un altri di tocjâ lis suelis des scarpis, inte culture arabe e mussulmane, a è cunsiderade une des piês formis par ofindi; ancje il vê clamât Bush un "cjan" al è un fat pesandon, parvie de impuritât di chest anemâl segont la religjon mussulmane.[4] La proteste, daûr lis testemoneancis, a ere stade preparade bielzà di cetancj mês, come che il gjornalist al veve cunfidât ai siei colegus.[5]
Reazions in Italie[cambie | modifiche il codiç]
Il 18 di dicembar dal 2008, par provocazion e solidarietât, il gjornâl talian "il manifesto" lu à proclamât diretôr onorari par une dì, in ocasion de jessude di un numar speciâl di autofinanziament dal presit di 50 euros.[6]
Condane[cambie | modifiche il codiç]
Il 12 di març 2009 il tribunâl di Bagdad al à condanât Muntazer al-Zaidi a trê agn di preson par vilipendio a un cjâf di Stât forest. Dhiaa al-Saadi, capu dai avocats di al-Zaidi, al à vût declarât che «la sentence a è pesande e no è in proporzion ae prevision de leç». Il gjornalist irachen, intant dal proces, al veve dit che il fat al nas di une reazion «naturâl» di un «irachen cuâl che al sedi» devant dal «riduçâ di glace» di Bush, considerât «il plui grant responsabil» dal milion di muarts daspò de invasion dal Iraq.[7]
Liberazion[cambie | modifiche il codiç]
Intal proces di apel la pene i è stade ridusude a un an; al è stât liberât ai 15 di setembar dal 2009, dopo nûf mês di preson, par buine condote.
Notis[cambie | modifiche il codiç]
- ↑ (inglês) (Reuters) Iraqi TV journalist kidnapped, 16.11.2007
- ↑ (inglês) (Herald Tribune) Iraqi TV station says kidnapped reporter freed in Baghdad, 19.11.2007
- ↑ (inglês) (Associated Express) Iraqi TV reporter kidnapped in central Baghdad, TV station says, 17.11.2007>
- ↑ (talian) (Corriere della Sera) «La guerra in Iraq non è finita» E un giornalista gli lancia le scarpe, 15.12.2008
- ↑ (talian) (La Repubblica) Iraq: Scarpe contro Bush, giornalista ci pensava da mesi, 15.12.2008
- ↑ (talian)[1] Distrutte le scarpe "originali" lanciate contro Bush in Iraq (Corriere della Sera, 18/12/2008)
- ↑ (talian)[2] Iraq, tre anni di carcere al lanciatore di scarpe, La Stampa, 12/03/2009
swh_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn eng_Latn eng_Latn eng_Latn ita_Latn ita_Latn ita_Latn ita_Latn